Diari Oficial de la Generalitat Valenciana


Sumari del DOGV 3272, del 25-06-1998 (1998/5232)

ORDRE de 17 de juny de 1998, de la Conselleria d'Agricultura, Pesca i Alimentació, per la qual s'estableixen ajudes per a la creació de punts de desinfecció de vehicles a la Comunitat Valenciana.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3272

Data del DOGV
:   25-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5232


Data del document
:   17-06-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 17 de juny de 1998, de la Conselleria d'Agricultura, Pesca i Alimentació, per la qual s'estableixen ajudes per a la creació de punts de desinfecció de vehicles a la Comunitat Valenciana. [1998/X5232]
  
Al llarg de l'any 1997 i principis de 1998 s'han produït diversos focus de pesta porcina clàssica en una part del territori de l'estat espanyol. Com a conseqüència d'aquesta situació sanitària ha estat necessari reforçar les mesures destinades a prevenir l'aparició de la malaltia en les explotacions de la Comunitat Valenciana.
  
La Conselleria d'Agricultura, Pesca i Alimentació va elaborar, en col·laboració amb les organitzacions professionals agràries i la Federació d'Agrupacions de Defensa Sanitària de Bestiar Porcí de la Comunitat Valenciana, una llista de recomanacions que han de posar en pràctica tots els integrants del sector porcí. Entre aquestes es preveu la desinfecció sistemàtica dels vehicles que entren en les explotacions ramaderes.
  
Per a resoldre les carències existents en matèria de neteja i desinfecció de vehicles ramaders a la Comunitat Valenciana es posa en marxa aquesta iniciativa. A ella tindran accés els operadors que treballen en el sector pecuari, tant si és de manera individualitzada com en comú. També es consideren beneficiàries les entitats locals que desitgen participar en la solució d'aquest problema. Una condició que s'estableix per a accedir a aquestes ajudes, el finançament de les quals es pot incloure en el marc del programa operatiu de la Comunitat Valenciana, és que, una vegada instal·lats els punts, han de donar servei a qualsevol vehicle que sol·licite el servei en les condicions en què aquest es preste.
  
Per tot això, a proposta del director general de Desenvolupament Rural i Producció Agrària,
  
ORDENE
  
Article 1
  
Aquesta ordre té per objecte l'establiment d'una línia d'ajudes per als titulars d'explotacions ramaderes, les associacions i agrupacions d'aquestes, les cooperatives amb seccions ramaderes o els ajuntaments de la Comunitat Valenciana, destinada a la construcció de punts de desinfecció de vehicles que transporten bestiar.
  
Article 2
  
Seran beneficiaris d'aquestes ajudes els titulars d'explotacions ramaderes, les associacions i agrupacions d'aquestes, les cooperatives amb seccions ramaderes o els ajuntaments de la Comunitat Valenciana.
  
Article 3
  
Les ajudes establides en aquesta normativa aniran dirigides a la construcció i posada en funcionament de punts de desinfecció de vehicles destinats al transport de bestiar i de productes relacionats amb la producció animal. Les instal·lacions podran incloure, així mateix, la neteja i el llavat previs.
  
S'entén per punt de desinfecció de vehicles aquell que disposa d'una zona en la qual es pot portar a terme una polvorització d'una mescla d'aigua amb un producte desinfectant en totes les superfícies del vehicle en contacte amb els animals i les matèries vehiculadores de gèrmens.
  
Per al seu funcionament, necessitarà un dispositiu per a realitzar la mescla en les proporcions adequades, conduccions de la mescla fins el lloc de distribució i una màquina que proporcione pressió en les conduccions.
  
A més, disposarà d'una persona responsable de realitzar la mescla i de controlar la documentació que garantisca el procés.
  
En cas de ser un punt en què es realitzen operacions de neteja prèvies, haurà de disposar, a més, d'una àrea d'emmagatzematge de fem i palla.
  
Per al seu funcionament, hauran de complir el que s'estableix en la legislació vigent en matèria de plaguicides i estar inscrits en el Registre Oficial d'Establiments i Serveis Plaguicides en la Comunitat Valenciana. A més, hauran d'estar en funcionament en un termini de sis mesos des de la recepció de les ajudes.
  
Article 4
  
Les sol·licituds es formalitzaran en instància degudament emplenada subscrita pel titular o titulars de l'explotació o el representant legal de l'agrupació, associació, cooperativa o entitat local, si escau. Es dirigirà al director general de Desenvolupament Rural i Producció Agrària de la Conselleria d'Agricultura, Pesca i Alimentació.
  
El termini de presentació de sol·licituds serà d'un mes des de la publicació d'aquesta ordre en el DOGV.
  
Caldrà registrar la sol·licitud abans d'adquirir els equipaments o realitzar la inversió per a la qual se sol·licita l'ajuda.
  
Caldrà acompanyar-la de la documentació següent:
  
a) Fotocòpies, degudament compulsades, del DNI o NIF per a les persones físiques, o el CIF, els estatuts i l'autorització al representant en el cas de les persones jurídiques.
  
b) Acreditar la titularitat dels terrenys per mitjà d'escriptura de propietat o, si no n'hi ha, amb el certificat cadastral que identifica el polígon i la parcel·la, i la seua superfície, o, si escau, la disponibilitat d'aquests.
  
c) Acreditar degudament, si escau, la condició de ramader o d'associació de ramaders dels beneficiaris.
  
d) En cas de ser necessari, per la naturalesa de l'actuació que cal realitzar, s'exigirà un projecte redactat per un tècnic competent per a l'execució de les inversions previstes, com també les corresponents llicències d'obres que requerisca la resta d'administracions públiques, ja que l'objecte és la construcció de punts de desinfecció de vehicles que transporten bestiar.
  
e) Memòria descriptiva de la inversió que cal desenvolupar, inclòs el pressupost.
  
f) Certificat original expedit per l'Agència Tributària de trobar-se al corrent en el pagament de les obligacions fiscals o, si escau, d'estar exempt d'aquestes obligacions en la forma prevista en l'Ordre de 30 de maig de 1996 (DOGV núm. 2.774, de 21.06.96).
  
g) Certificat expedit per la Tresoreria Territorial de la Seguretat Social de trobar-se al corrent del pagament de les obligacions de la Seguretat Social o, si escau, d'estar exempt d'aquestes obligacions en les formes previstes en l'Ordre de 30 de maig de 1996 (DOGV núm. 2.774, de 21.06.96).
  
h) Imprés d'alta de tercers pagaments de la Generalitat, acompanyat de la certificació bancària.
  
Article 5
  
Els serveis tècnics de la Conselleria d'Agricultura, Pesca i Alimentació corresponents a la zona on s'ubicarà el punt de desinfecció comprovaran que, en el moment de la sol·licitud, no s'han iniciat les inversions objecte de petició d'ajudes.
  
Article 6
  
Les ajudes es concediran per un import global màxim de 4.000.000 pessetes, a càrrec de la línia 711/000/98, dels pressupostos de la Generalitat Valenciana per a 1988, del programa 714.20.
  
Article 7
  
La quantia de les ajudes que s'atorgaran a cada sol·licitud serà del 45% del cost total pressupostat. No obstant això, l'import màxim per sol·licitud no podrà superar les 700.000 pessetes.
  
Article 8
  
La preferència a l'hora de concedir la subvenció s'establirà d'acord amb l'ordre de prioritats següent:
  
1. Àrees on no existeix punt de desinfecció de vehicles.
  
2. Nombre d'UBM que es beneficiaran de l'activitat directa del centre. La valoració del nombre d'UBM per cap de bestiar es realitzarà atesos els criteris utilitzats en el RD 204/96, de 9 de febrer, sobre millores estructurals i modernització de les explotacions agràries (BOE núm. 36, de 10 de febrer de 1996).
  
3. Condició del beneficiari, amb l'ordre següent:
  
a) Associacions i agrupacions de ramaders.
  
b) Ajuntaments.
  
c) Titulars d'explotacions ramaderes
  
Article 9
  
L'avaluació i el seguiment de la correcta aplicació de les ajudes atorgades l'efectuarà la Direcció General de Desenvolupament Rural i Producció Agrària. Aquesta direcció general, dins dels dos mesos següents a la finalització del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.
  
Article 10
  
El sol·licitant comunicarà a l'oficina comarcal de la Conselleria encarregada de la tramitació de la petició la finalització de les inversions abans del 15 d'octubre de 1998. Així mateix, en el termini de sis mesos des d'aquesta data, el punt de desinfecció de vehicles haurà d'estar en funcionament L'incompliment d'aquests terminis suposarà, després de la incoació d'un expedient amb l'audiència a l'interessat, la resolució de les ajudes. Tot això, llevat que s'haja prorrogat el termini expressament a petició de l'interessat i per causes de força major.
  
Article 11
  
Per al pagament de la subvenció, l'interessat aportarà, amb anterioritat a les dates indicades en l'article 10, les factures de les despeses ocasionades i els corresponents justificants de pagament.
  
A la vista dels justificants aportats, la direcció general delegada autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.
  
Article 12
  
Segons s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenció de la subvenció sense posseir les condicions que s'hi requereixen.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
A aquest efecte, els serveis veterinaris oficials procediran, mentrestant es mantindrà el funcionament del punt de desinfecció de vehicles, a realitzar controls i supervisions del procés de desinfecció.
  
La percepció d'aquestes ajudes serà incompatible amb qualsevol altra línia d'ajudes establides que tinguen per objecte el finançament de les mateixes millores.
  
DISPOSICIONS ADDICIONALS
  
Es delega en el director general de Desenvolupament Rural i Producció Agrària la concessió i denegació de les ajudes previstes en aquesta disposició.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 de juny de 1998
  
La consellera d'Agricultura, Pesca i Alimentació,
  
MARIA ANGELS RAMON-LLIN MARTÍNEZ